GL ยื้อตั้งประธานแทน “มิทซึจิ” ไปอีก 2 วัน! เคาะประชุมใหม่ 20 ต.ค.60
GL ยื้อตั้งประธานแทน "มิทซึจิ" ไปอีก 2 วัน! เคาะประชุมใหม่ 20 ต.ค.60 จากเดิม 18 ต.ค.60
18 ต.ค. 2560

สืบเนื่องจากกรณี บริษัท กรุ๊ปลีส จำกัด (มหาชน) หรือ GL ได้ชี้แจงกรณีสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า นายมิทซึจิ โคโนชิตะ ได้พ้นจากตำแหน่งประธานกรรมการ และประธานเจ้าหน้าที่บริหารของบริษัทแล้ว โดยมีผลตั้งแต่วันที่ 16 ต.ค. 2560 เป็นต้นไป หลังจากก.ล.ต.กล่าวโทษต่อ DSI กรณีทุจริตทำธุรกรรมอำพรางเพื่อให้ผลประกอบการสูงเกินความจริง
โดยอยู่ระหว่างการดำเนินการต่างๆ เพื่อสรรหากรรมการที่มีคุณสมบัติตามกฎหมายเพื่อเข้าดำรงตำแหน่งกรรมการและ แต่งตั้งประธานกรรมการและประธานเจ้าหน้าที่บริหารของบริษัท โดยจะมีการจัดประชุมคณะกรรมการบริษัทเพื่อพิจารณาเรื่องดังกล่าวในวันพุธที่ 18 ต.ค. 2560
ล่าสุด บริษัทได้แจ้งว่า บริษัทได้เปลี่ยนแปลงวันที่จัดประชุมคณะกรรมการบริษัทจากเดิมที่จะจัดขึ้นเป็นวันที่ 20 ตุลาคม 2560 โดยจะเพิ่มวาระเพื่อพิจารณาแต่งตั้งประธานกรรมการและประธานเจ้าหน้าที่บริหาร จากวาระการประชุมปกติของบริษัท หากมีความคืบหน้าประการใด บริษัทจะแจ้งให้ทราบต่อไป